ITD มั่นใจกวาดงานใหม่เพิ่ม 5-6 หมื่นลบ.-ตุน backlog แล้วราว 2.3 แสนลบ.
ITD ตั้งเป้ากวาดงานใหม่เพิ่ม 5-6 หมื่นลบ.ภายในปีนี้ พร้อมเดินหน้าประมูลงานใหญ่ในตปท.อีกเพียบ
25 ส.ค. 2559

บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD เปิดเผยว่า บริษัทมั่นใจว่าผลประกอบการปีนี้จะมีกำไร และช่วงที่เหลือของปีนี้น่าจะมีงานใหม่เข้ามาเพิ่มอีกไม่ต่ำกว่า 5-6 หมื่นล้านบาท ซึ่งจะเพิ่มงานในมือ (backlog) ที่มีอยู่แล้วราว 2.3 แสนล้านบาท
ขณะที่บริษัทมีงานขนาดใหญ่ต่างประเทศที่เตรียมเข้าประมูล ได้แก่ โครงการปรับปรุงสนามบินในประเทศบังคลาเทศและปากีสถาน มูลค่ารวมกว่า 2 หมื่นล้านบาทในช่วงปลายปีนี้ และเตรียมเข้าประมูลงานสร้างสนามบินแห่งใหม่ในเมืองโฮจิมินห์ของเวียดนามมูลค่ากว่าแสนล้านบาทในปี 60
ส่วนโครงการท่าเรือน้ำลึกและเขตเศรษฐกิจทวายนั้น คาดว่าภายในเดือนต.ค.น่าจะได้รับอนุมัติจากรัฐบาลชุดใหม่ของเมียนมา ขณะที่โครงการท่าเรือน้ำลึกและรถไฟในโมซัมบิกคาดว่าจะสร้างรายได้ราว 500 ล้านเหรียญสหรัฐในช่วงปี 60-62